**Josh Duhamel** (Minot, Sjeverna Dakota, 14. studenog 1972.), američki glumac i bivši model. Karijeru je započeo krajem 1990-ih kada je dobio ulogu Lea du Presa u američkoj sapunici "Sva moja djeca". Najpoznatiji je po ulozi Dannya McCoya u NBC-jevoj seriji "Las Vegas", kao i u filmovima "Transformeri" i "Transformeri: Osveta poniženih".

Biografija
----------

### Rani život

Josh Duhamel rodio se 1972. godine u gradiću Minotu u Sjevernoj Dakoti, gdje je i završio studij biologije. Iako je studirao biologiju, želja mu je bila postati stomatolog. Joshovo djetinjstvo obilježeno je razvodom roditelja kad je on bio petogodišnjak, a on je nakon toga nastavio živjeti s majkom i svoje tri sestre. Često naglašava da je jako povezan s mamom koja je učiteljica u jednoj školi, te da se najviše boji da je ne osramoti. Nakon završetka studija, odlučio se preseliti u Los Angeles kako bi započeo glumačku karijeru. No, isprva se počeo baviti manekenstvom te je 1997. godine osvojio nagradu za najboljeg muškog modela, pobijedivši tako i danas poznatog glumca Ashtona Kutchera.

Nakon toga, 1998. godine, otišao je u Italiju, gdje je radio poslove modela i snimao reklame prije nego što se vratio u Los Angeles. Nakon ponovnog dolaska u domovinu, Josh je živio kod prijatelja, a obojica su radili u jednoj agenciji za pronalaženje glumačkih talenata. U agenciji su ga takoreći otkrili, ali nakon velikog broja audicija na kojima nije prošao odlučio je upisati satove glume.

### Karijera

Joshovo naporno učenje i pohađanje satova glume urodilo je plodom kada je 1999. godine dobio svoju prvu ulogu. Nazvali su ga njegovi agenti i obavijestili ga da je dobio ulogu Lea DuPresa u američkoj sapunici "Sva moja djeca" koja se godinama prikazuje na američkoj televiziji. Duhamel je bez razmišljanja prihvatio ponudu i preselio se u New York. Nakon tri godine, koliko je proveo glumeći u seriji i osvojene nagrade Daytime Emmy za najbolji sporedni lik koju je dobio 2002. godine, Josh se iz New Yorka vratio u Los Angeles kako bi pokušao osvojiti filmsko platno.

Njegove želje i snovi donekle su ispunjeni kada je 2004. godine dobio ulogu u romantičnoj komediji Roberta Luketića "Osvoji ljubav" koja je dobro prošla na američkim kinoblagajnama, te kad je dobio ulogu u NBC-jevoj seriji "Las Vegas" uz bok slavnom glumcu Jamesu Caanu. Serija je potrajala sve do 2008. godine kada ju je NBC skinuo s rasporeda zbog pada gledanosti.

Steven Spielberg ga je još 2007. godine pozvao da nastupi u ulozi kapetana Williama Lenoxa u filmu "Transformeri". Dvije godine kasnije reprizirao je ulogu u nastavku "Transformeri: Osveta poniženih".

### Privatni život

2004. godine na setu serije "Las Vegas" upoznao je Stacey Ferguson, poznatiju kao Fergie iz grupe "Black Eyed Peas". Par se vjenčao 10. siječnja 2009. godine u Malibu, Kaliforniji. Trenutno žive u rezidenciji u Brentwoodu, Kaliforniji.

Josh se u slobodno vrijeme bavi sportovima poput košarke i američkog nogometa. Vlasnik je i restorana "10 North Main" u Minotu, Sjevernoj Dakoti.

Filmografija
------------

### Filmske uloge

| Godina | Film | Uloga | Napomena |
| --- | --- | --- | --- |
| 2004. | *Slika Doriana Greya* | Dorian Gray |  |
| *Utociste* |  |  |
| *Osvoji ljubav* | Tad Hamilton |  |
| 2006. | *Turistas* | Alex |  |
| 2007. | *Transformeri* | Kapetan William Lennox |  |
| 2009. | *Transformeri: Osveta poniženih* | Major William Lennox |  |
| 2010. | *Avantura u Rimu* | Nick Beamon |  |
| *The Romantics* | Tom |  |
| *Ramona and Beezus* | Hobart |  |
| Life As We Know It | Eric Messer |  |
| What's He Got? |  | *Najavljeno* |
| 2011. | *Transformeri 3* | Pukovnik William Lennox |  |

### Televizijske uloge

| Godina | TV serija | Uloga | Napomena |
| --- | --- | --- | --- |
| 1999.–2002. | *Sva moja djeca* | Leo du Pres |  |
| 2002. | *Ed* | Richard Reed | 2. sezona, 19. epizoda: "The Shot" |
| 2003.–2008. | *Las Vegas* | Danny McCoy |  |
| 2004.–2005. ; 2007. | *Forenzičarka Jordan* | Danny McCoy | epizode s4e7, s5e2 i s6e4 |
| 2008. | *The Replacements* | Josh Duhamel | glas |
| 2009. | *Fanboy and Chum Chum* | Michael Johnson/ Oz | glas |

Vanjske veze
------------

***Josh Duhamel*** na Wikimedijinoj ostavi

* Josh Duhamel na IMDb-u (`en`)